KD gir NTNU 15 mill. til sammensmelting med fusjonspartnere -Universitetsavisa
KD gir NTNU 15 mill. til sammensmelting med fusjonspartnere
- Alt som kan være med på å smøre sammensmeltingen er kjærkomment, sier NTNU-rektor Gunnar Bovim.
Iselin Nybø og KD gir NTNU og rektor Gunnar Bovim 15 millioner kroner til fusjonsarbeid. Foto: KRISTOFFER FURBERG
Publisert: 11 april 2018 12:23 Sist oppdatert: 11 april 2018 12:23
Kunnskapsdepartementet gir 15 millioner til NTNU til det videre arbeidet med å smelte sammen de fire fusjonspartnerne NTNU, Høgskolen i Sør-Trøndelag, Høgskolen i Gjøvik og Høgskolen i Ålesund.
Nybø overtok strukturreformen fra forgjenger Torbjørn Røe Isaksen, og synes arbeidet går bra.
- Jeg synes det går veldig bra. Det er fortsatt stor entusiasme etter sammenslåingenene fortsatt. Men det er en jobb også. Nå har NTNU blitt større. Tre nye høyskoler har blitt en del av universitetet, og det koster penger. Derfor vil KD bidra med å smøre sammenslåingen, sier hun i en video på Bovims Facebook-side.
NTNU-rektoren takker og bukker for bidraget:
- Dette er veldig kjærkomment for oss. Det er et stort arbeid og en kulturendring. Alt som kan være med på å smøre det systemet er viktig. Vi holder blant annet på å se på studieprogramsammenslåing, sier Bovim.
Nyheten kommer kort tid etter at Universitetsavisa skrev av budsjettsmell kan stanse samlokalisering av teknologene.
Samlokaliseringsprosjektet etter fusjonen har nemlig kostnadstrøbbel. Prosjektet handler i all hovedsak om flyttingen av tidligere HiST-miljøer. Lærerutdanningen skal samles på Kalvskinnet og teknologene på Gløshaugen. For å få til det er det en kabal med midlertidige plasseringer og ombygginger.
Den totale rammen NTNU-styret har gitt til samlokaliseringsprosjektet er på 415 millioner kroner. Det siste overslaget viser at kostnaden ligger an til å bli 407,2 millioner kroner. Det gir en buffer på bare 7,8 millioner, eller under to prosent av totalsummen.